Broj: 711-I-1469-P-85-19/20-08-12

Zagreb, 27.kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Ivana Pernara, zastupnika u Hrvatskom saboru do 22. srpnja 2020.,** na 96. sjednici, održanoj 27. kolovoza 2020.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Ivana Pernara, zastupnika u Hrvatskom saboru do 22. srpnja 2020., neće se pokrenuti, s obzirom da iz prikupljenih podataka i dokumentacije povodom zaprimljene prijave, u kojoj se navode okolnosti da dužnosnik dugi niz godina iznajmljuje stan u Zagrebu na adresi ………………., nisu utvrđene okolnosti koje bi upućivale na moguću povredu odredbi ZSSI-a počinjenu od strane navedenog dužnosnika, kao niti povredu načela obnašanja javnih dužnosti.**

Obrazloženje

Povjerenstvo je 14. ožujka 2019. zaprimilo neanonimnu prijavu mogućeg sukoba interesa podnesenu protiv dužnosnika Ivana Pernara, zastupnika u Hrvatskom saboru do 22. srpnja 2020., koja je zaprimljena u knjizi ulazne pošte Povjerenstva pod brojem: 711-U-1197-P-85/19-01-5, povodom koje se vodi predmet broj P-85/19.

Sadržaj prijave u bitnom se sastoji od navoda kako dužnosnik Ivan Pernar redovito iznajmljuje stan u Zagrebu na adresi …………….., ima podstanare godinama, naplaćuje stanarinu nekoliko tisuća kuna mjesečno i ne navodi to kao dodatne prihode.

Povjerenstvo je naknadno, 18. studenog 2019., u knjizi ulazne pošte zaprimilo još jednu prijavu koja se sastoji od istih činjeničnih navoda u odnosu na istog dužnosnika, a zaprimljena je pod brojem 711-U-3883-P-85/19-04-5.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a, stoga je Ivan Pernar na temelju obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici su tako dužni dužnost obnašati u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u Registar dužnosnika kojeg ustrojava i vodi Povjerenstvo utvrđeno je kako je dužnosnik Ivan Pernar obnašao dužnost zastupnika u Hrvatskom saboru od 14. listopada 2016. do 22. srpnja 2020.g.

Povjerenstvo je 28. ožujka 2019. od podnositelja prijave zatražilo dopunu prijave, u smislu da istu dopunu konkretnim činjenicama u vezi okolnosti iz prijave, no do dana donošenja odluke istu nije dobilo.

Povjerenstvo je dopisom od 13. studenog 2019. prijavu proslijedilo Državnom inspektoratu, koji je na navedenoj adresi izvršio inspekcijski nadzor.

Uvidom u dopis Državnog inspektorata upućen Ministarstvu financija, Porezna uprava, utvrđeno je sljedeće: dana 08. siječnja 2020. obavljen je inspekcijski nadzor na adresi u Zagrebu, ……………. te je tom prilikom utvrđeno da se na spomenutoj adresi nalazi stan na kojem je istaknuto prezime Pernar. Nadalje, utvrđeno je da se na poštanskom sandučiću, koji je smješten u hodniku kod ulaza na spomenutoj adresi, nalaze sljedeća prezimena: Pernar i …………..

U trenutku nadzora na predmetnoj adresi nije utvrđeno obavljanje djelatnosti koja bi ukazivala na pružanje ugostiteljskih usluga u domaćinstvu od strane fizičke osobe, a što je u nadležnosti turističke inspekcije Službe za ugostiteljstvo, pružanje usluga u turizmu i za boravišnu/turističku pristojbu, Državnog inspektorata RH, navodi se u dopisu.

Dopisom od 9. ožujka 2020. Ministarstvo Financija, Porezna uprava, očitovalo se da je 29. siječnja 2020. Ispostava Susedgrad zaprimila zahtjev za provjeru činjenica bitnih za oporezivanje dohotka od imovine koja se odnosi na dužnosnika Ivana Pernara iz Zagreba, …………….., OIB:24578137233, vezano uz prijavu kako postoji sumnja sukoba interesa o postojanju višemjesečnog, odnosno višegodišnjeg najma na adresi Zagreb, ……………….. Poreznom obvezniku je upućen poziv 30. siječnja 2020., na koji se isti odazvao 13. veljače 2020., navode.

U navedenom očitovanju porezni obveznik, kako navodi, pod kaznenom i prekršajnom odgovornošću, izjavljuje da ne iznajmljuje stan u kojem živi, već mu s vremena na vrijeme dolaze razni prijatelji i provedu tamo određeno vrijeme. Nadalje u očitovanju navodi da zbog praktičnih razloga, da pošta stiže u pravi „kaslić“, dodao i prezime …………….., te da je to jedina nekretnina koju posjeduje i u kojoj živi.

Slijedom navedenog, Povjerenstvo povodom zaprimljene prijave iz prikupljenih podataka i dokumentacije, a u vezi okolnosti iz prijave, nije steklo saznanja iz kojih bi proizlazilo da je u postupanju dužnosnika Ivana Pernara došlo do moguće povrede odredbi ZSSI-a te je donesena je odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivan Pernar, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana